62021CJ0607_RES
Byla C‑607/21
XXX
prieš
État belge
(Conseil d’État (Valstybės Taryba, Belgija) prašymas priimti prejudicinį sprendimą)
2025 m. balandžio 10 d. Teisingumo Teismo (pirmoji kolegija) sprendimas
„Prašymas priimti prejudicinį sprendimą – Sąjungos pilietybė – Direktyva 2004/38/EB – Sąjungos piliečių ir jų šeimos narių teisė laisvai judėti ir apsigyventi valstybių narių teritorijoje – 3 straipsnis – Teisę turintys asmenys – 2 straipsnio 2 punkto d papunktis – Šeimos narys – Sąjungos piliečio ir (arba) jo partnerio išlaikomas partnerio tiesiosios aukštutinės linijos giminaitis – Sąlygos „[būti] išlaikoma[m]“ vertinimas – Materialinei priklausomybei nustatyti reikšminga data – 10 straipsnis – Leidimo gyventi šalyje kortelės išdavimo sąlygos – Leidimo gyventi šalyje kortelės deklaratyvusis pobūdis – Prašymo išduoti leidimo gyventi priimančiojoje valstybėje narėje kortelę pateikimas praėjus ne vieniems metams nuo išvykimo iš kilmės šalies – Neteisėto buvimo šalyje pagal nacionalinės teisės aktus poveikis sąlygos „[būti] išlaikoma[m]“ vertinimui“
Sąjungos pilietybė – Teisė laisvai judėti ir apsigyventi valstybių narių teritorijoje – Direktyva 2004/38 – Teisę turintys asmenys – Trečiosios šalies pilietis, Sąjungos piliečio partnerio tiesiosios aukštutinės linijos giminaitis, išlaikomas šio Sąjungos piliečio ir (arba) jo partnerio – Atitinkamas trečiosios šalies pilietis, atvykstantis pas Sąjungos pilietį ir jo partnerį, taip pat Sąjungos pilietį, į priimančiąją valstybę narę – Atitinkama valstybė narė, kurios pilietybę turi Sąjungos pilietis, pas kurį atvyksta asmuo, bet ne jo partneris – Apėmimas
(Europos Parlamento ir Tarybos direktyvos 2004/38 2 straipsnio 2 punktas, 3 straipsnio 1 dalis, 7 straipsnio 1 dalies a, b ir c punktai ir 2 dalis)
(žr. 28–34 punktus)
Sąjungos pilietybė – Teisė laisvai judėti ir apsigyventi valstybių narių teritorijoje – Direktyva 2004/38 – Teisę turintys asmenys – Trečiosios šalies pilietis, Sąjungos piliečio partnerio tiesiosios aukštutinės linijos giminaitis, išlaikomas šio Sąjungos piliečio ir (arba) jo partnerio – Priklausomumo santykio sąlyga – Vertinimas atsižvelgiant į šio giminaičio padėtį kilmės šalyje jo išvykimo iš jos dieną, remiantis iki tos dienos išduotais dokumentais – Kelerių metų laikotarpis nuo atvykimo į priimančiąją valstybę narę iki prašymo išduoti leidimo gyventi šalyje kortelę pateikimo dienos – Vertinimas atsižvelgiant į šio giminaičio padėtį priimančiojoje valstybėje narėje prašymo išduoti leidimo gyventi šalyje kortelę pateikimo dieną
(Europos Parlamento ir Tarybos direktyvos 2004/38 2 straipsnio 2 punkto d papunktis, 7 straipsnio 2 dalis ir 10 straipsnis)
(žr. 35–59 punktus ir rezoliucinės dalies 1 punktą)
Sąjungos pilietybė – Teisė laisvai judėti ir apsigyventi valstybių narių teritorijoje – Direktyva 2004/38 – Išvestinė teisė gyventi šalyje, grindžiama Sąjungos piliečio turimomis teisėmis – Teisę turintys asmenys – Trečiosios šalies pilietis, Sąjungos piliečio partnerio tiesiosios aukštutinės linijos giminaitis, išlaikomas šio Sąjungos piliečio ir (arba) jo partnerio – Priklausomumo santykio sąlygos įvykdymas, įrodytas tiek trečiosios šalies piliečio atvykimo į priimančiąją valstybę narę dieną, tiek prašymo išduoti leidimo gyventi šalyje kortelę pateikimo praėjus keleriems metams nuo atvykimo dieną – Apėmimas – Sąlygos – Šio giminaičio neteisėtas buvimas priimančiojoje valstybėje narėje prašymo pateikimo dieną – Poveikio nebuvimas
(Europos Parlamento ir Tarybos direktyvos 2004/38 2 straipsnio 2 punkto d papunktis, 7 straipsnio 2 dalis ir 10 straipsnis)
(žr. 61–66 punktus ir rezoliucinės dalies 2 punktą)
Santrauka
Išnagrinėjęs prašymą priimti prejudicinį sprendimą, pateiktą nagrinėjant ginčą dėl Europos Sąjungos piliečio partnerio tiesiosios aukštutinės linijos giminaičio pateikto prašymo išduoti leidimo gyventi šalyje kortelę Teisingumo Teismas pateikė paaiškinimų dėl sąlygos, susijusios su priklausomumo santykiu tarp šio tiesiosios aukštutinės linijos giminaičio ir Sąjungos piliečio arba jo partnerio, siekiant įgyti išvestinę teisę gyventi šalyje pagal Direktyvą 2004/38 (
1
).
Maroko pilietė XXX yra Belgijos piliečio, gyvenančio Belgijoje su savo partnere, Nyderlandų piliete N. E. K., kuri 2005 m. Belgijoje deklaravo, kad gyvena kartu su XXX sūnumi, motina.
2011 m. liepos mėn. ji atvyko į Belgijos teritoriją, o 2011 m. rugsėjo mėn. Belgijos valdžios institucijoms pateikė prašymą išduoti leidimo gyventi šalyje kortelę kaip savo sūnaus išlaikoma tiesiosios aukštutinės linijos giminaitė.
Šis prašymas buvo atmestas, nes buvo iš dalies pakeisti Belgijos teisės aktai, reglamentuojantys šeimos susijungimą, todėl 2015 m. XXX pateikė antrą prašymą išduoti leidimo gyventi šalyje kortelę, šį kartą kaip N. E. K. šeimos narė.
Šis naujas prašymas buvo atmestas, motyvuojant tuo, kad, pirma, XXX nepateikė įrodymų, jog šeimos nariai, pas kuriuos ji atvyko, turėjo pakankamai išteklių, kad galėtų ją išlaikyti, ir, antra, dokumentai, pateikti siekiant įrodyti priklausomumo santykį, buvo per seni. Conseil du contentieux des étrangers (Užsieniečių ginčų taryba, Belgija) paliko galioti sprendimą atmesti prašymą ir kartu su juo priimtą nurodymą išvykti iš Belgijos teritorijos.
Trečiasis prašymas išduoti leidimo gyventi šalyje kortelę, kurį XXX pateikė 2017 m. kaip savo sūnaus partnerės šeimos narė, taip pat buvo atmestas, nes Belgijos valdžios institucijos manė, kad 2010 ir 2011 m. išduoti XXX priklausomumą įrodantys dokumentai yra per seni.
2019 m. rugpjūčio mėn. sprendimu Conseil du contentieux des étrangers (Užsieniečių ginčų taryba), manydama, kad XXX pateiktais dokumentais buvo siekiama įrodyti finansinės priklausomybės buvimą 2010 ir 2011 m., tačiau jie neįrodo tokios situacijos prašymo išduoti leidimo gyventi šalyje kortelę pateikimo dieną, t. y. 2017 m., patvirtino sprendimą atmesti prašymą.
Gavęs skundą dėl šio sprendimo prašymą priimti prejudicinį sprendimą pateikęs teismas nutarė kreiptis į Teisingumo Teismą su klausimais dėl reikšmingo momento vertinant sąlygą, susijusią su priklausomumo santykiu, ir dėl poveikio šiam vertinimui, kurį galėtų turėti prašytojo neteisėtas buvimas priimančiosios valstybės narės teritorijoje.
Teisingumo Teismo vertinimas
Pirmiausia Teisingumo Teismas patikslino, kad Sąjungos piliečio, gyvenančio kitoje valstybėje narėje nei ta, kurios pilietis jis yra, partnerio išlaikomi tiesiosios aukštutinės linijos giminaičiai, siekiant taikyti Direktyvoje 2004/38 užtikrinamas teises, turi būti laikomi Sąjungos piliečio šeimos nariais, jeigu registruota partnerystė atitinka šios direktyvos 2 straipsnio 2 punkto b papunktyje nurodytus kriterijus. Kadangi nagrinėjamu atveju prašymą priimti prejudicinį sprendimą pateikęs teismas mano, kad 2005 m. pateiktas pareiškimas dėl gyvenimo kartu prilygsta tokios partnerystės sudarymui, Direktyva 2004/38 yra taikytina. Vadinasi, jeigu XXX gali įrodyti, kad yra išlaikoma namų ūkio, į kurį atvyksta, kaip tai suprantama pagal šios direktyvos 2 straipsnio 2 punkto d papunktį, ji gali remtis šioje direktyvoje garantuojamomis teisėmis, be kita ko, teise gyventi šalyje ilgiau kaip tris mėnesius pagal šios direktyvos 7 straipsnio 2 dalį.
Dėl esmės Teisingumo Teismas, pirma, konstatavo, kad pagal Direktyvą 2004/38 (
2
) siekdama nustatyti, ar Sąjungos piliečio partnerio tiesiosios aukštutinės linijos giminaitis yra šio Sąjungos piliečio ir (arba) jo partnerio išlaikomas, kompetentinga nacionalinė institucija turi atsižvelgti į šio giminaičio padėtį jo kilmės šalyje tuo metu, kai jis iš jos išvyko ir atvyko pas Sąjungos pilietį į priimančiąją valstybę narę, prireikus remdamasi iki tos datos išduotais dokumentais, ir į šio giminaičio padėtį toje valstybėje narėje prašymo išduoti leidimo gyventi šalyje kortelę pateikimo dieną, kai šias dvi datas skiria keleri metai.
Kad prieitų prie šios išvados, Teisingumo Teismas pirmiausia išnagrinėjo, kada turi būti vertinama Direktyvos 2004/38 2 straipsnio 2 punkto d papunktyje numatyta sąlyga, susijusi su priklausomumo santykiu. Kalbant apie situaciją, kai nuo trečiosios šalies piliečio išvykimo iš kilmės šalies iki prašymo išduoti leidimo gyventi šalyje kortelę pateikimo praeina keleri metai, pažymėtina, kad per Direktyvos 2004/38 10 straipsnyje numatytą administracinę procedūrą kompetentinga nacionalinė institucija turi išduoti leidimo gyventi šalyje kortelę prašytojui, trečiosios šalies piliečiui, patikrinusi, ar jis atitinka teisės gyventi šalyje ilgiau kaip tris mėnesius suteikimo sąlygas (
3
), be kita ko, ar jis patenka į sąvoką „šeimos narys“, kaip ji suprantama pagal šią direktyvą. Jeigu tokiu atveju nagrinėdama prašymą išduoti leidimo gyventi šalyje kortelę kompetentinga nacionalinė institucija nepatikrino, ar Sąjungos piliečio partnerio tiesiosios aukštutinės linijos giminaitis, atvykęs pas jį į priimančiąją valstybę narę ir pateikęs tokį prašymą tik praėjus keleriems metams, prašymo pateikimo momentu yra šio Sąjungos piliečio ir (arba) jo partnerio išlaikomas (
4
), kyla pavojus, kad šiam tiesiosios aukštutinės linijos giminaičiui bus išduota leidimo gyventi šalyje kortelė, nors jis neatitinka numatytų sąlygų (
5
), kad turėtų teisę gyventi šalyje ilgiau kaip tris mėnesius, taigi ir gautų tokią leidimo gyventi šalyje kortelę. Vadinasi, pateikdamas prašymą išduoti leidimo gyventi šalyje kortelę trečiosios šalies pilietis turi įrodyti, kad yra „išlaikomas tiesiosios aukštutinės linijos giminaitis“, kaip tai suprantama pagal Direktyvos 2004/38 2 straipsnio 2 punkto d papunktį.
Teisingumo Teismas taip pat patikslino, kad, esant tokiai situacijai, kai nuo Sąjungos piliečio partnerio tiesiosios aukštutinės linijos giminaičio atvykimo į priimančiąją valstybę narę ir prašymo išduoti leidimo gyventi šalyje kortelę pateikimo praėjo keleri metai, šis tiesiosios aukštutinės linijos giminaitis taip pat turi įrodyti, kad atvykimo į atitinkamos valstybės narės teritoriją dieną jis yra Sąjungos piliečio ir (arba) jo partnerio išlaikomas. Jeigu su priklausomumo santykiu susijusios sąlygos kontrolė būtų apribota tiesiosios aukštutinės linijos giminaičio situacijos priimančiojoje valstybėje narėje prašymo išduoti leidimo gyventi šalyje kortelę pateikimo dieną vertinimu, šiam tiesiosios aukštutinės linijos giminaičiui galėtų būti išduota tokia kortelė, nors tą dieną, kai atvyko pas Sąjungos pilietį, jis neatitiko sąlygų, būtinų teisei gyventi šalyje ilgiau kaip tris mėnesius įgyti, o tai, be kita ko, prieštarautų Direktyva 2004/38 siekiamiems tikslams. Konkrečiai kalbant, dėl tokios ribotos kontrolės, viena vertus, galėtų padidėti asmenų, kuriems gali būti suteikiama teisių pagal šią direktyvą, skaičius, ir taip būtų pažeista Sąjungos teisės aktų leidėjo valia, ir, kita vertus, kiltų rizika, kad bus apeiti minėtoje direktyvoje nustatyti reikalavimai.
Teisingumo Teismas pridūrė, kad vis dėlto tokios rizikos nėra, jei tiesiosios aukštutinės linijos giminaitis atvyko į priimančiosios valstybės narės teritoriją ir joje iš pradžių gyveno remdamasis savarankiška arba išvestine teise gyventi šalyje, kuri gali būti suteikta pagal kitą Sąjungos teisės nuostatą nei Direktyvos 2004/38 7 straipsnio 2 dalis ar net pagal nacionalinę teisę. Taigi tokiu atveju pakanka, kad šis giminaitis pateiktų įrodymų, jog prašymo išduoti leidimo gyventi šalyje kortelę pateikimo dieną jis šioje valstybėje narėje yra išlaikomas Sąjungos piliečio ir (arba) jo partnerio.
Galiausiai, kiek tai susiję su įrodinėjimo būdu, leidžiančiu suinteresuotajam asmeniui įrodyti, kad jis yra „išlaikomas tiesiosios aukštutinės linijos giminaitis“ (
6
), Direktyvos 2004/38 10 straipsnio 2 dalies d punkte tik patikslinta, kad išduodamos leidimo gyventi šalyje kortelę valstybės narės turi paprašyti įrodymų, patvirtinančių, jog tenkinamos šio 2 straipsnio 2 punkto d papunktyje nustatytos sąlygos, tarp jų sąlyga, susijusi su priklausomumo santykiu. Nepatikslinus leistinų įrodymų formos, darytina išvadą, kad tokie įrodymai gali būti pateikti visais tinkamais būdais. Šiuo aspektu pažymėtina, kad anksčiau išduoti dokumentai, patvirtinantys šio tiesiosios aukštutinės linijos giminaičio priklausomumą kilmės šalyje tą dieną, kai jis atvyko pas Sąjungos pilietį ir jo partnerį, negali būti laikomi pernelyg senais.
Antra, Teisingumo Teismas nusprendė, kad pagal Direktyvą 2004/38 (
7
) Sąjungos piliečio partnerio tiesiosios aukštutinės linijos giminaitis, kuris gali įrodyti, kad tiek prašymo išduoti leidimo gyventi šalyje kortelę pateikimo dieną (kai prašymas pateikiamas praėjus keleriems metams nuo jo atvykimo į priimančiąją valstybę narę), tiek atvykimo į šią valstybę dieną yra išlaikomas šio Sąjungos piliečio ir (arba) jo partnerio, turi išvestinę teisę, grindžiamą Sąjungos piliečio turimomis teisėmis, gyventi šalyje ilgiau kaip tris mėnesius, kuri patvirtinama išduodant leidimo gyventi šalyje kortelę, jeigu tas Sąjungos pilietis atitinka šios direktyvos 7 straipsnyje nustatytas sąlygas. Negalima atsisakyti suteikti tokios teisės gyventi šalyje remiantis tuo, kad pagal nacionalinės teisės aktus šis tiesiosios aukštutinės linijos giminaitis prašymo pateikimo dieną neteisėtai gyvena šios valstybės narės teritorijoje.
Šiuo klausimu Teisingumo Teismas visų pirma pažymėjo, kad nors pagal Direktyvą 2004/38 jos taikymas tiesiosios aukštutinės linijos giminaičiams siejamas su priklausomumo santykiu, iš esmės nurodytu jos 2 straipsnio 2 punkto d papunktyje, „šeimos nario“, kaip jis suprantamas pagal tą pačią nuostatą, statusas nesiejamas su „teisėtu gyvenimu“ priimančiojoje valstybėje narėje.
(
1
)	2004 m. balandžio 29 d. Europos Parlamento ir Tarybos direktyva 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje, iš dalies keičianti Reglamentą (EEB) Nr. 1612/68 ir panaikinanti [d]irektyvas 64/221/EEB, 68/360/EEB, 72/194/EEB, 73/148/EEB, 75/34/EEB, 75/35/EEB, 90/364/EEB, 90/365/EEB ir 93/96/EEB (OL L 158, 2004, p. 77; 2004 m. specialusis leidimas lietuvių k., 5 sk., 5 t., p. 46; klaidų ištaisymas OL L 274, 2009, p. 47). Ši su priklausomumo santykiu susijusi sąlyga konkrečiai nurodyta Direktyvos 2004/38 2 straipsnio 2 punkto d papunktyje.
(
2
)	Teisingumo Teismas rėmėsi Direktyvos 2004/38 2 straipsnio 2 punkto d papunkčiu, siejamu su jos 7 straipsnio 2 dalimi ir 10 straipsniu.
(
3
)	Pagal Direktyvos 2004/38 7 straipsnio 2 dalį.
(
4
)	Kaip tai suprantama pagal Direktyvos 2004/38 2 straipsnio 2 punkto d papunktį.
(
5
)	Direktyvos 2004/38 7 straipsnio 2 dalis.
(
6
)	Kaip tai suprantama pagal Direktyvos 2004/38 2 straipsnio 2 punkto d papunktį.
(
7
)	Direktyvos 2004/38 7 straipsnio 2 dalis, siejama su jos 2 straipsnio 2 punkto d papunkčiu ir 10 straipsniu,